Bybelskool » Oor die Tiende
Die Tiende is nie opgehef in die NT nie. Jesus sê aan die Fariseërs dat hulle wel tiendes gee, maar die belangrikste nalaat, geregtigheid, barmhartigheid en betroubaarheid. Maar dan sê Hy die volgende: "Juis hierdie dinge moet 'n mens doen en die ander nie nalaat nie." (Matt 23:23).
Daar is egter 'n ekstra dimensie wat bykom, dit is die gedagte van 'n dankoffer wat na vermoë gegee word.
Francois Cillié, voormalige saakgelastigde van die Wes-Kaap sinode van die NG Kerk, sê in 'n artikel in Kruisgewys (www.gemeentes.co.za) die volgende hieroor:
Die Bybel sê dat ons ons talente en besittings moet gebruik om vir ons gesinne en families te sorg (1 Tim. 5:4), behoeftiges te help (Matt. 25:34-40, Luk. 10:30-37) en om die Here se Koninkryk te laat kom(2 Kor. 9:4-18, Fil. 4:10-20).
Die Bybel bied riglyne van hoeveel 'n mens behoort te gee sodat die Here as "eienaar" van alles erken word. Die Ou Testament bepaal 'n tiende en meer. Die Nuwe Testament hef nie die vorige bepaling op nie (Mat. 23:23), maar gee 'n bykomende riglyn: "Elkeen moet volgens sy vermoë gee." (1 Kor. 16:3). Dit kan dus selfs baie meer as 'n tiende wees!
Daar is tog ook 'n bevrydende Woord: "As die goeie wil daar is en iemand gee volgens wat hy het, neem God die gawe aan. Hy verwag nie van hom wat hy nie het nie. Ek bedoel nie dat julle gebrek moet ly om ander te help nie; maar sodat daar ewewig sal wees, moet julle wat nou oorvloed het, dié help wat gebrek ly. Dan, as hulle weer oorvloed het en julle gebrek ly, kan hulle julle weer help." (2 Kor. 8:12v). Dit herinner mens ook aan die weduwee wie se offer van twee geldstukkies in Jesus se siening, die meeste was omdat sy "alles" gegee het as teken van haar vertroue op die Here! (Mark. 12:41v).
Sommige gelowiges is bang dat hulle sal skade ly as hulle vir die Here gee. Die teendeel is egter waar. Kyk byvoorbeeld na die volgende beloftes wat verbind word aan ruim gee in Maleagi 3:10: "Toets My hierin, sê die Here die Almagtige. Toets My of Ek nie die vensters van die hemel vir julle sal oopmaak en vir julle reën sal uitgiet, meer as wat julle kan gebruik nie." [Dis die enigste plek in die Skrif waar God die mens uitdaag om Hom op die proef te stel!] In Korinthiërs 9:7v staan: "God het die blymoedige gewer lief. En God is by magte om aan julle alles in oorvloed te skenk, sodat julle in alle opsigte altyd van alles genoeg kan hê en volop kan bydra vir elke goeie werk." [Daar is seker nêrens anders 'n meer omvangryke belofte oor tydelike en geestelike oorvloed nie!] "En my God sal in elke behoefte van julle ryklik voorsien volgens sy wonderbaarlike rykdom in Christus Jesus" staan in Filippense 4:19. Hierdie beloftes van die Here is so waar en eg soos ons aanvaarding daarvan dat dit elke oggend lig word!
Daar is op die ou end net twee groepe mense op aarde:
Die wat sonder 'n verbintenis met die Here lewe – baie van hulle beskou hulself as eienaars – vir wie materiële dinge die hoogste prioriteit is; en
Die vir wie hulle verhouding met die Here prioriteit is – hulle wat as verantwoordbare bestuurders van alles wat die Here aan hulle toevertrou het, leef. Hulle besef die waarheid van Maartin Luther se uitspraak: "In 'n Christen se lewe is daar drie bekerings: die kop, die hart, die beursie. Die derde bekering is die teken van ware bekering."